  Виталий Пронин  Ижысь циркын толло нуналысен ӵаш! вазе. Кӧня ке нунал куспын отчы вуылозы туэ нырысетӥ классэ вамыштэм нылъёс но пиос - ваньзы 18 сюрслэсь ятыр. Арысь аре нылпиослы таӵе ӟеч кузьым лэсьтэ Президент Александр Волков.   Кӧня ке нунал талэсь азьло тэшкылиос дӥсьтыса но дӥсьтытэк вамыштӥзы школае. Тӧдьы бантъёссэс, костюмъёссэс чик но куяллямтэ на, кожалод. Но табере соос ог-огзылэсь нимъёссэс ӟеч тодо ни, дышетӥсьсы шоры, синъёссэс вошъятэк, учко.Кияса ёросысь Уддяди гуртысь нылпиос цирке нырысетӥосыз пӧлын вуизы. Котыртӥзы фотокорреспондентмылэсь бергамзэ шӧдыса, нылъёс но пиос шуак луизы кадь: мар ай солы кулэ милесьтым?- Ой, фото вылэ асьмемыз пуктозы, ойдолэ огазегес кариськоме, - куре соосты дышетӥсьсы Маргарита Наумовна Габитова. - Я, мыняломе, серектоме, куаноме!Нылпиосын, пе, дышетӥсьлы кыӵе но кылъёсты тодэ ваёно уг луы, ваньзылы валамон мед луоз шуыса.- Ми цирке анай-атайёсынымы ӵош вуылӥм ни, - одӥг ымысь сямен вераны кутско тэшкылиос. - Макем умой, асьмелэн со вань шуыса!Нош Камбарка ёросысь Кама черкогуртысь огъя тодон-валан сётонъя школаысь нылпиос тазьы вераны уг быгато. Шоркарлы палэнын уло бере, пӧлысьтызы тросэз цирке нырысьсэ, пе, вуимы.- Нош нылъёстэс сьӧрады ӧд кутэ шат? - шальк-шальк пиос син шоре йӧто.- Милям соос ӧвӧл, 8 пиос лыктӥзы нырысетӥ классэ, - вера дышетӥсьсы Ольга Владимировна Гурличенко.Пиос чыртыосазы пионер галстукъёс керттӥллям. Кинъёс со пионеръёс - пиёкъёс уг тодо на. Но школаосын тае соослы одно валэктозы, пе.- Школаын трос тунсыкозэ тодом ай, - лӧптыло нылпиос. - Нош циркез адӟылэммы сярысь асьмеос вералом сузэръёсмылы, вынъёсмылы. Соос но школалэсь мед гочалозы.Элина Кумачёва. Туспуктӥз Владимир Беломорских.  